གཡུང་ཞེས་འགྱུར་བ་མེད་པ་དང་།དྲུང་ཞེས་འགག་པ་མེད་པའི་དོན་ལ་འཇུག་ཅིང༌།དོན་དུ་སྐྱེ་འགག་མེད་པའམ་མི་མཐུན་པའི་མཚན་མ་རྟག་ཆད་ལས་སོགས་གང་གིས་ཀྱང་བསྐྱེད་དུ་མེད་པའི་དོན་ཡིན།བོན་ཞེས་པ་ནི་སྟོན་པ་དང་བཟླ་བ།འཁོར་བ་དང་མྱང་འདས།ཀུན་རྫོབ་དང་དོན་དམ།དེ་བཞིན་ཤེས་བྱ་ལས་སོགས་ཕྱི་ཡི་ཡུལ་དང་ནང་གི་སེམས་སོགས་འཇུག་ཡུལ་སྣ་ཚོགས་པ་ཡོད་མོད།འདིར་ནི་སྟོན་པ་ལ་འཇུག་སྟེ།སྟོན་པ་ཞེས་པ་ནི་ཐར་པའི་ལམ་མ་ནོར་བར་སྟོན་པ་དང་།ལེགས་ཉེས་བླང་དོར་གྱི་གནད་ཚུལ་བཞིན་སྟོན་པ་དང༌།ཐེག་པ་རིམ་དགུ་ལས་སོགས་གདུལ་བྱའི་བློ་དང་འཚམས་པར་སངས་རྒྱས་བསྒྲུབ་པའི་ཐབས་ལམ་མ་ནོར་བར་སྟོན་པ་དང༌།མདོར་ན་ནང་དོན་རིག་པའི་གནད་ཟབ་མོ་སྟོན་པ་སོགས་ལ་འཇུག་པ་ཡིན།དེ་ཡང་འདུལ་བ་རྒྱུད་དྲུག་དང་དཔེ་གཞུང་རྙིང་པ་སོགས་ནས་༼སྟོན་པས་བོན་པའོ།༽ཞེས་ཡང་ཡང་གསལ་ཡོད་པས་ཀྱང་རྟོགས་ནུས་སོ།།འོན་ཀྱང་འགའ་ཞིག་གིས་བཟླ་བ་སྟེ་སྔགས་བཟླ་བ་ཙམ་ལ་འཇུག་ཚུལ་གྱིས་འགྲེལ་བྱེད་པ་ནི་བོན་གྱི་དཔེ་གཞུང་ལ་དེ་ཙམ་རྒྱུས་མངའ་མེད་པའི་རང་རྟགས་སུ་ཟད་དོ།།